Зы лъэбакъуэщ къахуэнэжар
«Спартак-Налшык» (Налшык) — «Астрахань» (Астрахань) — 4:0 (2:0). Налшык. «Спартак» стадион. Накъыгъэм и 3-м. ЦIыху 800 еплъащ.
Судьяхэр Подэ (Элиста), Егоров (Дон Iус Ростов), Дорошенкэ (Краснодар).
«Спартак-Налшык»: Антипов, Тебэрды, Мурачёв, Дашаев, Соблыр, Гъурф (Багъэтыр, 58), Балъкъэр (Семёнов, 77), Крамаренкэ, ДзыхьмыщI (Ахриев, 65), Бажэ (Дроздов, 75), Гугуев (ЛIуп, 71).
«Астрахань»: Меркульев, Григорян, Атти-Байебэ, Васильев (Уразов, 46), Ажмухамбетов (Дедурин, 46), Потапов, Уруру (Иванов, 61), Михайлов (Аншаков, 61), Арсланов (Ковшиков, 62), Панфилов, Семакин.
Топхэр дагъэкIащ: Гугуевым, 32 (1:0). Крамаренкэ, 45 (2:0). Бажэм, 56 (3:0). ЛIупым, 74 (4:0).
Дагъуэ къыхуащIащ Потаповым, Григорян, Семакиным.
Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм ипкъ ит-кIэ «Спартак-Налшыкыр» «Астрахань»-м IущIэным дакъикъэ зыбжанэ иIэжу хъыбар гуапэ къэIуащ. Япэ увыпIэм папщIэ ди футболистхэм я хьэрхуэрэгъу нэхъыщхьэ «IэфIыпс» командэр Мейкъуапэ щыIэу щIы- пIэ «Дружба»-м бжыгъэшхуэкIэ къыхигъэщIат. Псалъэм къыдэкIуэу къыхэдгъэщынщи, топхэм ящыщ зыр дэзыгъэкIар налшыкдэсхэм ди къуэшхэм бэджэнду ира- та Мэшыкъуэ Хьэчимщ.
ХъыбарыфIым дэрэжэгъуэ яригъэгъуэтащ «Спартак-Налшыкым» и футболистхэми абыхэм къадэщIхэми. Зэхьэзэхуэм къыщыкIэрыхухэм ящыщ «Астрахань»-р ди щIалэхэм лъэпощхьэпо зэрахуэмыхъуфынур нэрылъагъут. Гъатхэм джэгун зэрыщIадзэжрэ ирагъэкIуэ- кIа зэIущIиплIми астрахандэсхэр къыщыхагъэщIат икIи бжьыпэр зыIыгъым зэрыпэщIэтын къару якъуэлътэкъым.
Апхуэдэу щыт пэтми, «Астрахань»-м и гъуэр сыхьэт ныкъуэкIэ ихъумэфащ. Налшыкдэсхэм Iэмал гъуэзэджэ куэд къызэрагъэпэщами, бжыгъэр къыщызэIуахыфар 32-нэ дакъикъэращ. ХьэщIэхэм я гъуащхьэхъумэхэм ерагъкIэ къыIуахуа топыр къыIэрыхьэри Гугуевым «Спартак-Налшыкыр» япэ иригъэщащ.
Загъэпсэхуну имыкI щIыкIэ хэгъэрейхэм бжыгъэр ягъэбэгъуащ. Иджы къыхэжаныкIар налшыкдэсхэм я гъуащхьэхъумэныкъуэ Крамаренкэ Сергейщ.
Джэгум и етIуанэ Iыхьэри налшыкдэсхэм я тепщэныгъэшхуэкIэ екIуэкIащ. ЯпэщIыкIэ Бажэ Амир, къыкIэлъыкIуэу ЛIуп Ислъам сымэ кIэух бжыгъэр 4:0-м нагъэсащ. Мы гъэм «Спартак-Налшыкым» апхуэдиз топ зы зэIущIэм щыдигъэкIа къэхъуакъым.
Иужьрей текIуэныгъэм и фIыгъэкIэ ди щIалэхэм зэхьэзэхуэм бжьыпэр щаубыдыпауэ жыпIэ хъунущ. «IэфIыпсым» къищынэмыщIауэ, мы джэгугъуэм щыфIахьащ ещанэ увыпIэр зыIыгъ «Краснодар-2»-ми. «Спартак-Налшыкым» зыри къылъэщIэмыхьэжыфын папщIэ къэнэжа джэгугъуиплIым ящыщу зы закъуэм щытекIуэмэ зэфIэкIащ. ТемыкIуэми, бжьыпэр иубыдынурэ япэ дивизионым кIуэну Iэмал игъуэтынущ «IэфIыпсыр» зэ лъэпэрэпэжмэ. Аращи, етIуанэ дивизионым и «Ипщэ» гупым 2015 — 2016 гъэхэм щекIуэкI зэхьэзэхуэм кърикIуэнур наIуэ хъуауэ къэплъытэ хъунущ. Зы бэлыхь гуэр къэхъун хуейщ «Спартак-Налшыкым» къэнэжа джэгугъуиплIым къриубыдэу бжьыпэр иутIыпщын папщIэ.
Зэпеуэм иужь дыдэ увыпIэр икIэм-икIэжым щибгынащ Мейкъуапэ и «Дружба»-м. Ар иубыдащ зэхьэзэхуэр имыухыу абы хэкIыжынкIэ шынагъуэ зиIэ Владикавказ и «Алания»-м. Ди жагъуэ зэрыхъунщи, зэпеуэр и кIэм ирынагъэсыну ди гъунэгъу осетинхэм ахъшэр яхурикъуркъым.
АдэкIэ щыгъуазэ фыхуэтщIынщ Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм хыхьэу гъубж кIуам зэхэта джэгугъуэм кърикIуа бжыгъэхэм: «Ангушт» (Нэзрэн) — «Алания» (Владикавказ) — 2:0 (етIуанэ топыр дэзыгъэкIар Къуэн Заурбэчщ), МИТОС (Новочеркасск) — «Биолог-Новокубанск» (Прогресс) — 1:3, «Черноморец» (Новороссийск) — «Краснодар-2» (Краснодар) — 3:1, «Дружба» (Мейкъуапэ) — «IэфIыпс» (IэфIыпс) — 3:0, «Мэшыкъуэ-КМВ» (Псыхуабэ) — «Тэрч-2» (Грознэ) — 2:0, «Динамо-Ставрополь» (Ставрополь) — СКА (Дон Iус Ростов) — 0:0.
КъыкIэлъыкIуэ джэгугъуэр «Спартак-Налшыкым» накъыгъэм и 10-м «Краснодар-2» командэм дригъэкIуэкIынущ.
Жыласэ Заурбэч.
